Forslag til RÅDETS AFGØRELSE om proceduren vedrørende undtagelser fra oprindelsesreglerne i protokol nr. 1 til AVS/EF-partnerskabsaftalen

(forelagt af Kommissionen)

BEGRUNDELSE

Fjerde Lomé-konvention udløb den 29. februar 2000. Forhandlingerne om en efterfølger- aftale blev afsluttet på politisk plan den 3. februar 2000. Eftersom den nye AVS/EF-partnerskabsaftale ikke kunne træde i kraft på det tidspunkt, hvor den tidligere konvention udløb, vedtog AVS/EF-Ambassadørudvalget den 28. februar 2000 en række overgangsforanstaltninger. Disse indebærer fremskyndet anvendelse af handels-bestemmelserne i den nye partnerskabsaftale.

Ved den foreslåede afgørelse tillægges Kommissionen gennemførelsesbeføjelser i forbindelse med Fællesskabets afgørelser om anmodninger fra AVS-staterne om undtagelser fra oprindelsesreglerne i protokol nr. 1 til den nye AVS/EF-partner- skabsaftale. Den skal træde i stedet for den delegation af beføjelser, der i øjeblikket findes i afgørelse 90/523/EØF [1].

[1] EFT L 290 af 23.10.1990, s. 33.

Ifølge artikel 38, stk. 9, i protokol nr. 1 til den nye partnerskabsaftale anses anmodninger fra AVS-staterne om undtagelser fra oprindelsesreglerne for at være imødekommet, hvis Fællesskabet ikke inden 75 arbejdsdage fra modtagelsen af anmodningerne meddeler AVS-staterne sin holdning til dem. For at der til rette tid kan træffes afgørelse om sådanne anmodninger om undtagelser, er det vigtigt, at Rådet så snart som muligt vedtager forslaget til afgørelse. Det foreslås derfor, at Kommissionen godkender nærværende forslag og oversender det til Rådet.

2000/0103 (ACC)

Forslag til RÅDETS AFGØRELSE om proceduren vedrørende undtagelser fra oprindelsesreglerne i protokol nr. 1 til AVS/EF-partnerskabsaftalen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 i forbindelse med artikel 300, stk. 2 og 3, første afsnit,

under henvisning til forslag fra Kommissionen, og

ud fra følgende betragtninger:

(1) Fjerde AVS/EF-konvention udløb den 29. februar 2000.

(2) Den nye AVS/EF-partnerskabsaftale kunne ikke træde i kraft på denne dato.

(3) Artikel 3 i afgørelse nr. 1/2000 truffet af AVS-EF-Ambassadørudvalget af 28. februar 2000 om de overgangsforanstaltninger, der skal gælde fra den 1. marts 2000 [2], fastsætter, at handelsbestemmelserne i AVS/EF-partner-skabsaftalen, herunder protokol nr. 1 om definitionen af begrebet "produkter med oprindelsesstatus og om metoderne for administrativt samarbejde", anvendes fra den 1. marts 2000.

[2] EFT L 56 af 1.3.2000, s. 47.

(4) Artikel 38, stk. 9, i nævnte protokol fastsætter, at anmodninger fra AVS-staterne om undtagelser fra oprindelsesreglerne i protokollen anses for at være taget til følge, hvis Fællesskabet ikke senest 75 dage efter, at EF-formanden for AVS/EF-Toldsamarbejdsudvalget, der er nedsat ved artikel 37 i protokol nr. 1, har modtaget dem, underretter AVS-staterne om sin holdning til dem.

(5) Det er derfor nødvendigt at indføre en procedure til at sikre, at Fællesskabet kan fastlægge sin holdning, og at AVS-staterne kan blive underrettet herom inden for fristen på 75 arbejdsdage.

(6) Da de nødvendige foranstaltninger til gennemførelsen af denne afgørelse er forvaltningsforanstaltninger som omhandlet i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [3], bør de vedtages efter den forvaltningsprocedure, der er omhandlet i nævnte afgørelses artikel 4.

[3] EFT L 184 af 17.7.1999, s. 23.

(7) Ved Rådets afgørelse 90/523/EØF [4] blev Kommissionen tillagt beføjelse til at vedtage Fællesskabets fælles holdning til anmodninger fra AVS-staterne om undtagelse fra oprindelsesreglerne i protokol nr. 1 til den fjerde AVS/EØF-konvention. Kommissionen bør tillægges en tilsvarende beføjelse med hensyn til anmodninger om undtagelser fra oprindelsesreglerne i protokol nr. 1 til AVS/EF-partnerskabsaftalen.

[4] EFT L 290 af 23.10.1990, s. 33.

(8) Der er ved Rådets forordning (EØF, Euratom) nr. 1182/71 [5] fastlagt regler om tidsfrister, datoer og tidspunkter -

[5] EFT L 124 af 8.6.1971, s. 1.

TRUFFET FØLGENDE AFGØRELSE:

Artikel 1

Fællesskabets fælles holdning til anmodninger fra AVS-staterne om undtagelser fra oprindelsesreglerne i protokol nr. 1 til AVS/EF-partnerskabsaftalen fastlægges af Kommissionen efter proceduren i artikel 2.

Artikel 2

Kommissionen bistås af Toldkodeksudvalget, der er nedsat ved Rådets forordning (EØF) nr. 2913/92 af 12. oktober 1992 om indførelse af en EF-toldkodeks [6], i det følgende benævnt "Udvalget".

[6] EFT L 302 af 19.10.1992, s. 1.

Kommissionens repræsentant forelægger Udvalget et udkast til fælles holdning senest 25 arbejdsdage efter, at AVS/EF-Toldsamarbejdsudvalgets EF-formand har modtaget en anmodning om en undtagelse. Udvalget afgiver en udtalelse om dette udkast inden for en frist, som formanden kan fastsætte under hensyntagen til det pågældende spørgsmåls hastende karakter. Det udtaler sig med det flertal, der er fastsat i traktatens artikel 205, stk. 2, for vedtagelse af de afgørelser, som Rådet skal træffe på forslag af Kommissionen. Under afstemninger i Udvalget tillægges de stemmer, der afgives af medlemsstaternes repræsentanter, den vægt, der er fastlagt i nævnte artikel. Formanden deltager ikke i afstemningen.

Kommissionen vedtager den fælles holdning og underretter straks AVS-staterne herom. Hvis den ikke er i overensstemmelse med den af Udvalget afgivne udtalelse, forelægger Kommissionen den dog straks for Rådet. I så fald udsætter Kommissionen underretningen af AVS-staterne i en periode på 25 arbejdsdage fra datoen for afstemningen i Udvalget.

Rådet kan med kvalificeret flertal fastlægge en anden fælles holdning inden for det tidsrum, der er nævnt i tredje afsnit.

Artikel 3

I forbindelse med denne afgørelse anvendes definitionen af arbejdsdage i forordning (EØF, Euratom) nr. 1182/71.

Artikel 4

Denne afgørelse får virkning på dagen for offentliggørelsen i De Europæiske Fællesskabers Tidende.

Den anvendes i hele den forberedelsesperiode, der er omhandlet i AVS/EF-partnerskabsaftalen

Udfærdiget i Bruxelles, den

På Rådets vegne

Formand

FINANSIERINGSOVERSIGT

1. Foranstaltningens betegnelse

Forslag til Rådets afgørelse om proceduren vedrørende undtagelser fra oprindelsesreglerne i protokol nr. 1 til AVS/EF-partnerskabsaftalen.

2. Budgetpost

Kapitel 12, artikel 120 (told til nulsats).

3. Retsgrundlag

Traktatens artikel 113.

4. Beskrivelse af foranstaltningen

4.1 Generelt mål

Delegation af gennemførelsesbeføjelser til Kommissionen til at træffe afgørelse på Fællesskabets vegne om anmodninger fra AVS-staterne om undtagelser fra oprindelsesreglerne i protokol nr. 1 i AVS/EF-partnerskabsaftalen.

Fornyelse af Rådets afgørelse 90/523/EØF af 8. oktober 1990.

5. Finansielle virkninger

Denne afgørelse har ingen finansielle virkninger for Fællesskabets budget.

6. Forholdsregler mod svig

Ikke relevant.

KONSEKVENSANALYSE VIRKNINGERNE AF FORSLAGET PÅ ERHVERVSLIVET MED SÆRLIG HENVISNING TIL SMÅ OG MELLEMSTORE VIRKSOMHEDER (SMV'er)

Forslagets betegnelse

Forslag til Rådets afgørelse om proceduren vedrørende undtagelser fra oprindelsesreglerne i protokol nr. 1 til AVS/EF-partnerskabsaftalen.

Dokumentreferencenummer

TAXUD/1014/2000.

Virkningerne på erhvervslivet

Forslaget får ingen virkninger for konkurrencen og beskæftigelsen i Fællesskabet.